
МИНИСТАРСТВО УНУТРАШЊИХ ПОСЛОВА

- Управа за управне послове -

Поштовани,

На основу члана 29. став 1. Закона о Заштитнику грађана („Сл. гласник РС“ бр. 79/05 и 54/07), након спроведеног поступка контроле законитости и правилности рада Министарства унутрашњих послова – Управе за управне послове у поступку по притужби Н.Н. из А......., Заштитник грађана вас
О б а в е ш т а в а

о

з а в р ш е т к у  п о с т у п к а
. . .
Н.Н. из А.......  поднела је притужбу Заштитнику грађана 11. марта 2008. године поводом неправилности у поступању Управе за управне послове приликом издавања пасоша њеном малолетном сину М.М. и због неодговарања Управе по поднетој пријави. 
Оцењујући наводе из притужбе, као и приложену документацију, Заштитник грађана је нашао да има основа за покретање поступка у коме ће утврдити да ли постоје недостаци у раду органа управе који су довели до повреде људских права или слобода, те је у складу са чл. 29. ст. 1. Закона о Заштитнику грађана обавестио Министарство унутрашњих послова - Управу за управне послове, да је покренуо поступак. Истим актом затражено је изјашњење о релевантним околностима, а нарочито о поступку који је Управа за управне послове спровела по захтеву Н.Н. бр.06/2 бр. 27-1399 од 07. 03. 2007.  године, у смислу одредби чл. 8. ст. 2. Закона о путним исправама југословенских држављана и Закона о општем управном поступку, као и о службеним радњама које је ова Управа предузела поводом притужбе Н.Н. Управи за управне послове, од 28. 9. 2007.  године.

У складу са законским овлашћењима, Заштитник грађана је 20. октобра 2008. године наведеном органу упутио препоруку 01 Број: 070-253-539/08-4 о томе како би  уочене недостатке требало отклонити, и то:

- да Министарство унутрашњих послова - Управа за управне послове спроведе поступак по захтеву Н.Н. бр. 27-1399, од 07.3.2007. године, у складу са одредбама Закона о путним исправама југословенских држављана, који је био на снази у време подношења захтева и Закона о општем управном поступку, у коме ће правилно и потпуно утврдити све одлучне чињенице и донети одлуку, коју ће доставити подносиоцу захтева;
- да Министарство унутрашњих послова - Управа за управне послове одговори на притужбу коју је Н.Н. поднела Управи за управне послове 28.9.2007. године, у складу са одредбама члана 81. Закона о државној управи;
- да Министарство унутрашњих послова - Управа за управне послове обавести Заштитника грађана, у року од 60 дана од дана пријема ове препоруке, о поступању по њој и достави копије одлуке донете по захтеву Н.Н. бр. 27-1399, од 07. 03. 2007. године и одговора  по притужби Н.Н. од 28. 09. 2007. године, са доказом о достављању наведене одлуке и одговора подносиоцу захтева, односно притужбе.

Поступајући по препоруци, Министарство унутрашњих послова – Управа за управне послове је у остављеном року, службеном актом 03/10 Број: 27-К-273/08 од 03.12.2008. године, обавестила Заштитника грађана да је поступила по препоруци и да је на основу захтева Н.Н. бр. 27-1399/07 од 07.3.2007. године спровела поступак у складу са одредбама чл. 8. Закона о путним исправама југословенских држављана („Сл. лист СФРЈ“, бр. 33/96,... 5/2003 и „Сл. гласник РС“, бр. 101/05) и Закона о општем управном поступку. У акту Управе је такође наведено да су провером код писарнице министарства утврдили да захтев од 28.9.2007. године није примљен, о чему су обавестили госпођу Н.Н.
Како из примљеног акта произилази да је Министарство унутрашњих послова – Управа за управне послове, у свему поступила у складу са препоруком и отклонила уочене недостатке, стекли су се услови да се поступак по притужби Н.Н. оконча, о чему у складу са чланом 29. став 1. Закона о Заштитнику грађана обавештавамо подносиоце притужбе и Министарство унутрашњих послова – Управу за управне послове. 

	Доставити копију:

- Сектору унутрашње контроле полиције
- Дирекцији полиције

- у списе предмета

